Informácia k Programu stability Slovenskej republiky na roky 2015 až 2018

Deficit verejných financií Slovenskej republiky zotrval pod úrovňou 3 % HDP aj v prvom roku po vystúpení z procedúry nadmerného deficitu. Podľa predbežných údajov dosiahol v roku 2014 úroveň 2,87 % HDP. Znižovanie deficitu verejnej správy smerom k  štrukturálne vyrovnanému rozpočtu (MTO) bude pokračovať aj v nasledujúcich rokoch. Návrh východísk rozpočtu na roky 2016 až 2018 predpokladá postupné znižovanie deficitu na 1,93 % HDP v roku 2016, 0,88 % HDP v roku 2017 a 0,53 % HDP v roku 2018. Tomuto plánu zodpovedá priemerné štrukturálne konsolidačné úsilie v rokoch 2015 až 2017 na úrovni 0,5 % HDP a  dosiahnutie MTO už v roku 2017.

V roku 2014 potvrdilo Slovensko zníženie deficitu pod úroveň 3 % HDP. Podľa predbežných údajov deficit verejnej správy dosiahol 2,87 % HDP. Pôvodný rozpočtový cieľ bol mierne prekročený (o 0,2 p. b.), predovšetkým kvôli výpadku významnej časti rozpočtovaných dividend na základe rozhodnutia Eurostatu a kvôli korekciám EÚ fondov. Tieto negatívne vplyvy boli kompenzované značne lepšími daňovými príjmami. 
Odhad hospodárenia verejnej správy v roku 2015 je na úrovni 2,55 % HDP. Očakávaný výsledok je blízko rozpočtovaného cieľa, ktorý zostáva zachovaný. Pozitívne rozpočtové vplyvy sa očakávajú najmä z vyšších daňovo-odvodových príjmov. Hlavným negatívnym rizikom ostávajú aj v roku 2015 korekcie EÚ fondov. 
Rozpočtový rámec predpokladá do roku 2018 pokračujúce znižovanie schodku verejnej správy. Návrh východísk rozpočtu na roky 2016 až 2018 je zostavený so schodkom na úrovni 1,93 % HDP v roku 2016, 0,88 % HDP v roku 2017 a 0,53 % HDP v roku 2018. Revízia cieľov vychádza najmä z výraznejšieho odhadu podchladenia slovenskej ekonomiky ako sa pôvodne predpokladalo. 
Stanovené ciele sú v súlade s európskymi fiškálnymi pravidlami. Po zohľadnení záverov aktuálnej diskusie ohľadne flexibility Paktu stability a rastu na európskej úrovni Európska komisia na Slovensku v rokoch 2014 a 2015 nepožaduje konsolidovať, vzhľadom na nepriaznivé ekonomické podmienky (výrazné podchladenie ekonomiky). Ďalším aspektom flexibility je priame zohľadnenie verejných investícií. Slovensko ako jedna z mála krajín môže využiť tzv. investičnú klauzulu. V praxi to znamená, že dočasná fiškálna expanzia v roku 2014 vo výške 0,7 % HDP neznamenala porušenie európskych pravidiel. Navrhované ciele sú ambicióznejšie, než vyžadujú európske pravidlá.
Konsolidačné úsilie (ESA2010, % HDP) 	
 	2013	2014       	2015	2016	2017	2018	
1. Saldo verejnej správy	-2,6	-2,9	-2,6	-1,9	-0,9	-0,5	
2. Cyklická zložka	-1,1	-1,1	-1,0	-0,7	-0,4	0,0	
3. Jednorazové efekty	0,0	0,4	0,1	0,0	0,0	0,0	
4. Štrukturálne saldo (1-2-3)	-1,5	-2,1	-1,6	-1,2	-0,5	-0,5	
5. Konsolidačné úsilie podľa EK	2,0	-0,7	0,5	0,4	0,7	0,0	
6. Investičná výnimka	-	0,4	-	-	-	-	
7. Konsolidačné úsilie upravené o investičnú výnimku (5+6)	2,0	-0,3	0,5	0,4	0,7	0,0	
Zdroj: MF SR
Nové rozpočtové ciele predpokladajú dosiahnutia štrukturálne vyrovnaného rozpočtu (strednodobý rozpočtový cieľ, MTO) už v roku 2017, v podobe štrukturálneho deficitu na úrovni 0,5% HDP, pri priemernom konsolidačnom úsilí 0,5 % HDP v rokoch 2015 až 2017. Po jednom z historicky najvýraznejších znížení štrukturálneho schodku v roku 2013 došlo v 2014 k dočasnej fiškálnej expanzii. Následne konsolidácia pokračuje od roku 2015 až do dosiahnutia MTO v roku 2017. Očakávaný výsledok v roku 2015 a stanovené ciele zodpovedajú štrukturálnej konsolidácií vo výške 0,5 % HDP v roku 2015, 0,4 % HDP v roku 2016 a 0,7 % HDP v roku 2017. Fiškálna politika by v roku 2018 mala byť už neutrálna, a prispieť k následnému udržaniu MTO.
Plánované konsolidačné úsilie štátu (% HDP)		Hrubý dlh verejnej správy (% HDP)	
			
 		Zdroj: ŠU SR, MFSR	
Za predpokladu nezmenených hospodárskych politík by celková veľkosť opatrení potrebných na naplnenie rozpočtových cieľov bola na úrovni 0,6 % HDP v roku 2017 a 0,9 % v roku 2018. V roku 2016 naopak existuje za predpokladu nezmenených hospodárskych politík fiškálny priestor vo výške 0,4 % HDP. Priestor je využitý hlavne na vyššie investície obcí, ktoré už nie sú obmedzené dlhovou brzdou, a na mierny nárast v medzispotrebe. V aktuálnom návrhu východísk rozpočtu nie je zatiaľ špecifikovaná časť opatrení vo výške 0,5 % HDP potrebná na dosiahnutie cieľov v rokoch 2017 a 2018. 
Celková potreba opatrení na dosiahnutie fiškálnych cieľov voči NPC (ESA2010, % HDP))	
 	        2016	       2017	2018	
1. Nominálne saldo - Fiškálne ciele	-1,9	-0,9	-0,5	
2. Nominálne saldo - Návrh východísk VS	-1,9	-1,4	-1,0	
3. Nominálne saldo - Scenár nezmenených politík (NPC)	-1,5	-1,5	-1,4	
4. Celková potreba opatrení (1-3)	-0,4	0,6	0,9	
 - rozdiel medzi NPC scenárom a východiskami (2-3)	-0,4	0,1	0,4	
 - rozdiel medzi východiskami a fiškálnymi cieľmi (1-2)	0,0	0,5	0,5	
Zdroj: MFSR
Verejný dlh v roku 2014 prvýkrát od vypuknutia hospodárskej krízy klesol, o 1 p.b. na úroveň 53,6 % HDP. Za predpokladu naplnenia rozpočtových cieľov bude dlh ako podiel na HDP v celom prognózovanom klesať až k hranici 50 % HDP v roku 2018. V roku 2015 sa očakáva stabilizácia resp. mierny pokles dlhu. Vzhľadom na pokračujúcu konsolidáciu sa od roku 2017 predpokladá primárny prebytok (saldo verejnej správy očistené o úrokové náklady), ktorý spolu s ekonomickým rastom prispeje k výraznejšiemu poklesu dlhu. Pre posúdenie skutočnej zadlženosti je vhodné sledovať aj vývoj čistého dlhu. Čistý dlh dosiahol na konci roku 2014 výšku približne 50 % HDP a od roku 2015 kopíruje vývoj hrubého dlhu. Na konci prognózovaného obdobia by mal klesnúť až na 46,4 % HDP.

Program stability prezentuje vývoj fiškálnej pozície, predpokladaný vývoj ekonomiky a popis opatrení rozpočtovej politiky na dosiahnutie stanovených cieľov v strednodobom horizonte. Predkladá sa Európskej komisii v rámci európskeho semestra, ktorého cieľom je lepšia koordinácia rozpočtovej politiky a štrukturálnych politík, zohľadňujúc pravidlá Paktu stability a rastu a stratégie Európa 2020. Program stability je založený na rozpočte verejnej správy na roky 2015 – 2017 prerokovanom v Národnej rade SR v decembri 2014 a aktuálnom odhade fiškálnej pozície v roku 2015. Pre roky 2016 až 2018 vychádza z návrhu východísk rozpočtu verejnej správy. Program stability prezentuje fiškálne ciele pre účely európskeho dohľadu. 

Príloha 1: Požadované tempo medziročnej konsolidácie podľa EK (% HDP)
	Požadovaná medziročná konsolidácia	
Podmienka	Dlh pod 60% a žiadne riziko udržateľnosti	Dlh nad 60% alebo riziko udržateľnosti	
			
Reálny rast HDP < 0 alebo produkčná medzera < -4	Bez potreby konsolidácie	
 -4 < produkčná medzera < -3	0	0,25	
 -3 < produkčná medzera < -1,5	> 0,5 v prípade otvárajúcej sa produkčnej medzery, 
> 0,75 v prípade zatvárajúcej sa produkčnej medzery	> 0,25 v prípade otvárajúcej sa produkčnej medzery, 
> 0,5 v prípade zatvárajúcej sa produkčnej medzery	
 -1,5 <produkčná medzera < 1,5	0,5	> 0,5	
produkčná medzera > 1,5	> 0,5 v prípade otvárajúcej sa produkčnej medzery, 
> 0,75 v prípade zatvárajúcej sa produkčnej medzery	> 0,75 v prípade otvárajúcej sa produkčnej medzery, 
> 1 v prípade zatvárajúcej sa produkčnej medzery	
Pozn: zverejnená matica zohľadňuje novú flexibilitu v pravidlách Paktu						Zdroj:EK